
1. הצעת חוק הארנונה הכללית לשנת 2002 
(הוראת שעה), התשס"ב-2001.

היו"ר יעקב ליצמן:

	אני פותח את הישיבה. אישרנו את פיסקאות 1 ו-2 בסעיף 1. על זה היתה הרוויזיה.

רחמים מלול:

	משכתי את הרוויזיה שלי.

היו"ר יעקב ליצמן:

	אנחנו מצביעים על הרוויזיה של חבר הכנסת פריצקי. מי בעד הרוויזיה של פריצקי?

ה צ ב ע ה
בעד – 3
נגד – 6
הרוויזיה לא אושרה

	אנחנו עוברים לפיסקה 3. 

אנה שניידר:

	פיסקה 3 בסעיף 1 להצעת החוק מוסיפה לתקנה 6 בתקנות העיקריות 3.78%. לכל הסוגים של הנכסים מוסיפים 3.78% מאותו סכום שרשום. סמדר צריכה להגיד לנו אם ה3.78% מתאים לכל מה שסוכם ואושר לפני כן. בפיסקה 12שמתייחסת למבנים אחרים כתוב 4.8%. אנחנו משנים את זה עכשיו ל2.5%. 

היו"ר יעקב ליצמן:

	לפני שנה היה 4.8%?

אנה שניידר:

	כן.

אמנון כהן:

	הם מפחיתים?

אנה שניידר:

	כן. 
	
סמדר אלחנני:

	בפעם הקודמת היה ויכוח על הסכומים המירביים והמזעריים. כל השנים ביקשו שתהיה האחדה של התעריפים. אם אני חוזרת לאחוזים שניתנו בשנה שעברה, עדיין יש לנו אי סגירת המספריים. הסכום הוא הסכום שנקבע כדין בשנה שעברה.


רות יוסף:

	השיעורים המזעריים והמרביים, שהם לא התעריפים הפורמאליים, הם בעצם המינימום והמקסימום לכל מסגרת של תעריפים, זאת כדי שלא תהיה דרישה לא כלפי מעלה ולא כלפי מטה.  

 עופר חוגי:

	הפער בין המחיר המרבי למזערי מאוד גדול. למה משרד הפנים נותן את המרווח הגדול הזה? 

היו"ר יעקב ליצמן:

	עופר, אני חושב שמשרד הפנים צריך להיות סוברני. 

עופר חוגי:

	אל תקבע מזערי. 

היו"ר יעקב ליצמן:

	מי בעד פיסקה 3 בסעיף 1?

ה צ ב ע ה
בעד – 6
נגד – 3

אושר

אנה שניידר:

	יש שני דברים שצריך לתקן. הראשון מתייחס לתקנה 9, שזה האישורים החריגים. תקנה 9, כפי שהיא מופיעה, אומרת כך: (א) "מועצה רשאית להטיל ארנונה בשנת הכספים 2000, שלא כאמור בתקנות 7 ו-8 בסכום שלא יעלה על הסכום המרבי (1) באישור שר הפנים, או מי שהוא הסמיך לכך, בנכס מסוג מבני מגורים; (2) באישור שר הפנים ושר האוצר או מי שהם הסמיכו לכך, בנכס שאינו מבנה מגורים. (ב) המועצה רשאית, באישור שר הפנים ושר האוצר או מי שהם הסמיכו לכך, לשנות סוגי סיווג או תת סיווג של נכס שלא כאמור בתקנה 4. (ג) בקשה לפי תקנות משנה (א) או (ב) תגיש הרשות המקומית עד 31 במרץ; לבקשה יצורף אישור היועץ המשפטי של הרשות המקומית על כך שהיא מוגשת בהתאם להוראות תקנות אלה; (ד) שר הפנים או מי שהוא הסמיך לכך יודיע לוועדת הכספים של הכנסת על מתן אישור לפי תקנת משנה (א) או (ב)." צריך לשנות את התאריך ל-30 באפריל 2002.

היו"ר יעקב ליצמן:

	אנחנו מצביעים על הפיסקה החדשה המתייחסת לתקנה 9. מי בעד?

ה צ ב ע ה
בעד – 9
נגד – 3

אושר



אנה שניידר:

	תיקון נוסף מאותו סוג מתייחס לתקנה 12 – שיעור ההנחה המרבי. לפי התקנות, המועצה רשאית לקבוע הנחה בשיעור שלא יעלה על 2 אחוזים למי שמשלם ארנונה כללית לא יאוחר מ31 בינואר. אנחנו חייבים להתאים את העניין כך שזה יהיה 31 במאי. צריך לתת למועצות חודש כדי לצאת עם ההחלטות על פי החוק שיתקבל כאן, ואז לתת עד 31 במאי את האפשרות לאנשים לשלם בתשלום אחד ולקבל את ההנחה.

דרורה ליפשיץ:

	לתת עד מאי לצורך תשלום מראש זה מוגזם.

היו"ר יעקב ליצמן:

	אני דווקא בעד.

סמדר אלחנני:

	ההנחה היא עד 2%. האם לא כדאי לשקול שההנחה תהיה 2% ולא עד 2%?

דרורה ליפשיץ:

	ההסמכה היום בחוק קובעת שיעור מרבי.

היו"ר יעקב ליצמן:

	אנחנו מצביעים על 31 במאי. זה יהיה בפיסקה 5. מי בעד?

ה צ ב ע ה 
בעד – 9
נגד – 2
אושר

אנה שניידר:

	בפיסקה האחרונה בסעיף 1, שתהיה עכשיו פיסקה 6, כתוב: "בכל מקום בתקנות שבו נאמר "1999" יבוא "2001" ובכל מקום שבו נאמר "2000" יבוא "2002".

היו"ר יעקב ליצמן:

	מי בעד פיסקה 6?

ה צ ב ע ה
בעד – 9
נגד – 2
אושר

היו"ר יעקב ליצמן:

	אנחנו נצביע על ההסתייגות של חבר הכנסת פריצקי על כך שמשרד הפנים רוצה לבטל את האישור החריג.


יוסף פריצקי:

	שר האוצר ושר הפנים מעניקים לרשויות אישורים חריגים להעלאת ארנונה.

אמנון כהן:

	על מבנים מסויימים. 

יוסף פריצקי:

	זה לא משנה. לא יכול להיות שהרשות המבצעת במדינת ישראל תחליט על דעתה, תוך הודעה לוועדת כספים, על העלאת מיסים. זה דבר לא דמוקרטי. אני מבין אם יש רשות מקומית שמתמוטטת ומבקשים אישור חריג, אבל לא יתכן ששרי האוצר והפנים מתירים ל60 או ל-70 רשויות מקומיות להעלות ארנונה איך שבא להן. אני מבקש בהסתייגות שלי להגביל את סמכויות השרים לעשות את זה. אם הם רוצים לעשות את זה, שיגישו בקשה, שיבואו לוועדת הכספים ואנחנו נאשר או לא נאשר להם את זה.

אמנון כהן:

	אני בהתחלה חשבתי כמו ידידי, חבר הכנסת פריצקי. לאחר שבדקתי ראיתי שיש סמכות לראש העירייה להעלות בנכסים מסויימים, לא על הכל. ראש העיר יודע איפה המקומות הרגישים. 

אברהם (בייגה) שוחט:

	אני חושב שצריך להשאיר את הגמישות לשר הפנים ולשר האוצר. אני יודע שזה לא מאושר אוטומטית, זה דבר שעובר בדיקות. אני חושב שכדאי, בלי שנכפיף את זה לאישור ועדת הכספים, שברגע ששר הפנים ושר האוצר מחליטים החלטה מסוג כזה לעכב אותה בשבועיים כדי לשמוע הסבר.

רות יוסף:

	לעכב בשבועיים?

אברהם (בייגה) שוחט:

	כדי שאם מישהו מחברי הוועדה ירצה לשמוע הסבר תבואו להסביר לו.

רות יוסף:

	הסבר בכל מקרה אנחנו נדרשים לתת לכם. 

אברהם (בייגה) שוחט:

	כן, אבל זה בדיעבד.

זאב בוים:

	כדי לקבל הסבר הוועדה יכולה להזמין את ראש העיר לכאן. 

רות יוסף:

	יש 265 רשויות. 27 רשויות קיבלו אישור חלקי ו-5 אושרו באופן גורף. כאחת שמכינה את החומר אני יכולה להגיד לכם שזה דבר לא פשוט. יש את הדרג המקצועי, שזה אנחנו, אחר כך הלשכה המשפטית, אחר כך שר הפנים, עם אוריינטציה חברתית מאוד חזקה, אחר כך אגף תקציבים, ואחר כך שר האוצר, שגם לו יש את הדעה הכלכלית שלו. 


יאיר פרץ:

	פריצקי, יש גם הורדה.

ישראל כץ:

	בדרך כלל עדיף שיהיה ויכוח של ועדה, אבל במקרה הזה אי אפשר להגביל את ראשי הרשויות מניהול העניין. אין שום סיכוי שבקשה שאושרה על ידי שני שרים לא תאושר בוועדת כספים. לאפשר לכל מיני אנשים לבוא לכאן כשאין סנקציה, זה מסלול שרק מסרבל. אני הייתי שוקל הסרת הפיקוח מהרשויות מבחינה זו. זה שאנחנו קובעים את גובה הארנונה זה גם לטוב וגם לרע נותן רשיון לדברים שלא בטוח שהעירייה היתה מחליטה עליהם בעצמה. 

עופר חוגי:

	אלי גולשמידט כשהיה יושב-ראש ועדת הכספים אמר לנו שכשהוא גר בירושלים הוא קיבל מכתב שבו היה כתוב שוועדת הכספים החליטה להעלות את הארנונה. פריצקי, אתה רוצה שיהיה אותו מצב, כלומר שר האוצר ושר הפנים יהיו צדיקים והאשמה בהעלאת הארנונה תוטל על ועדת הכספים?

מיכאל איתן:

	אני מתפלא שפריצקי, שבא ממפלגה שהיא בעד דמוקרטיה, הוא בעד העברת סמכויות. 

יוסף פריצקי:

	להיפך.

זאב בוים:

	מי שמכיר את הדינאמיקה שמתרחשת במועצת העיר סביב סוגיית הארנונה, יודע שהדברים הם לא כל כך פשוטים. מה שישראל כץ מציע עלול לגרום לקשיים. לנבחרי הציבור המקומיים יש בעיה בהעלאת מיסים כי הם לא יכולים לעמוד מול הציבור בכזה דבר. לא מעט פעמים יש אינטרס, אפילו סמוי, לראש העיר ולחברי המועצה שמישהו אחר יסייע להם בעניין. 

ישראל כץ:

	לכן הצעתי שהם יעמדו מול הציבור.

אמנון כהן:

	אני לא מסכים עם מה שישראל אמר, כי עד 1993 ראש העירייה היה צריך להחליט על גובה ההנחות. 

יאיר פרץ:

	אמנון, גם היום ראש העיר מחליט על גובה ההנחות.

אמנון כהן:

	היום יש פרמטרים מוגדרים שאי אפשר לשחק איתם. עד 1993 היה סגן ראש העיר יושב ונותן הנחות איך שהוא רוצה. אני חושב שצריך להיות פיקוח של משרד הפנים ושלנו. אנחנו מקבלים כל שנה הוראת שעה לנושא חוק הארנונה. כל פעם משנים את התעריפים. אני חושב שהשנה הזאת צריך לשבת עם כל משרדי הממשלה כדי להתקין תקנות לארנונה.

היו"ר יעקב ליצמן:

	אני יודע שיש ועדה.

אמנון כהן:

	כבר 4 שנים יושבים אבל כל פעם זה בא כהוראת שעה.

היו"ר יעקב ליצמן:

	אני מחכה 3 שנים לוועדה. אנחנו מצביעים על ההסתייגות של חבר הכנסת פריצקי. מי בעד?

ה צ ב ע ה
בעד – 2
נגד –  7 

לא אושר

יוסף פריצקי:

	אני מבקש להעביר את ההסתייגות למליאה.

אנה שניידר:

	בסעיף 2 כתוב: "על אף האמור בכל דין – (1) החלטת מועצת רשות מקומית לעניין ארנונה כללית לשנת 2002, שהתקבלה לפני פרסום חוק זה, בהתאם לתקנות, בשינויים המפורטים בסעיף 1, תעמוד בתוקפה בשנת 2002; (2) מועצת רשות מקומית רשאית לקבל או לתקן, ולפרסם החלטה בדבר הטלת ארנונה כללית לשנת 2002, ככל שיידרש להתאמתה לתקנות, בשינויים המפורטים בסעיף 1, עד 31 למרץ; התקבלה החלטה כאמור, יהיה תחילת תוקפה ביום 1 בינואר 2002. 3. תחילתו של חוק זה 1 בינואר 2002."

היו"ר יעקב ליצמן:

	מי בעד סעיפים 2 ו-3?

ה צ ב ע ה
בעד – 4
נגד – 1

אושר













2. שינויים פנימיים בתקציב לשנת 2002.

היו"ר יעקב ליצמן:

	אנחנו מדברים על בקשה מספר 001-18.

עמית לנג:

	מבוקש פה שינוי פנימי בתקציב המענקים של משרד הפנים, שמהותו תגבור של 7 מיליון שקל לרשויות הבדואיות בצפון.

עופר חוגי:

	מה קרה? היה חוסר בתקציב? היה ניצול ביתר?

ישראל כץ:

	מה יש לך נגד הבדואים בצפון?

עופר חוגי:

	אין לי שום דבר, אני רק רוצה לדעת.

עמית לנג:

	זה נלקח מתקנה פנימית. זה לא פוגע באף אחד.

סמדר אלחנני:

	אני רוצה לקבל את התקנות.

ישראל כץ:

	כולם מסכימים שמבחינה אזרחית צריך לסייע ולעזור להם כי הם חיים בתנאים קשים, לכן אני מציע לאשר את זה.

היו"ר יעקב ליצמן:

	מי בעד העברה תקציבית 001-18?

ה צ ב ע ה
בעד – 5
נגד – 0 

אושר

הישיבה ננעלה בשעה 11:00


















 



















